Feb 27,2016
మార్కెట్లకు 'అంచనాల' మద్దతు
ముంబయి : వరుసగా మూడు రోజులుగా నష్టాలు చవి చూస్తున్న దేశీయ స్టాక్‌ మార్కెట్లకు శుక్రవారం ఆర్ధిక సర్వే మద్దతు చేయడంలో లాభాల్లో ముగిశాయి. ఆర్ధిక సర్వేలోని వృద్ధి రేటు అంచనాలు, స్థిర ద్రవ్యోల్బణం, పెట్టుబడులపై ఆశలు మదుపర్లలో విశ్వాసాన్ని నింపాయి. ప్రధానంగా వచ్చే ఆర్ధిక సంవత్సరంలో భారత వృద్ధి రేటు 7-7.5 శాతంగా ఉండొచ్చని సర్వే పేర్కొనడంతో బిఎస్‌ఇ సెన్సెక్స్‌ 180 పాయింట్లు లేదా 0.78 శాతం రాణించి 23,154.30కు చేరింది. నేషనల్‌ స్టాక్‌ ఎక్సేంజీ నిఫ్టీ 59.15 పాయింట్లు లేదా 0.85 శాతం రాణించి 7,029.75 వద్ద ముగిసింది. బిఎస్‌ఇలో రంగాల వారిగా లోహ సూచీ అత్యధికంగా 1.61 శాతం రాణించింది. ఇదే క్రమంలో బ్యాంకింగ్‌ 1.51 శాతం, రియాల్టీ 1.47 శాతం, కాపిటల్‌ గూడ్స్‌ 1.12 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు వైద్య సూచీ 0.31 శాతం, కన్సూమర్‌ డ్యూరెబుల్స్‌ 0.16 శాతం, ఆటో 0.08 శాతం చొప్పున ప్రతికూలతను ఎదుర్కొన్నాయి. సెన్సెక్స్‌-30లో కోల్‌ ఇండియా 3.96 శాతం, ఎస్‌బిఐ 2.86 శాతం, ఎన్‌టిపిసి 2.41 శాతం, ఎల్‌అండ్‌టి 2.19 శాతం, యాక్సిస్‌ బ్యాంకు 1.81 శాతం చొప్పున అధికంగా పెరిగిన వాటిలో ముందు వరుసలో ఉన్నాయి. కాగా బజాజ్‌ ఆటో 3.49 శాతం, హీరో మోటో 2.41 శాతం, ల్యూపిన్‌ 1.73 శాతం, భారతీ ఎయిర్‌టెల్‌ 1.52 శాతం, గెయిల్‌ 0.44 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. బిఎస్‌ఇలో మిడ్‌క్యాప్‌ 0.3 శాతం, స్మాల్‌క్యాప్‌ సూచీ 0.4 శాతం చొప్పున తగ్గాయి. మొత్తంగా మదుపర్ల మద్దతు కరువై 1,423 స్టాక్స్‌ ప్రతికూలతలో ముగియగా, మరోవైపు 1,040 స్టాక్స్‌ లాభాల్లో నమోదయ్యాయి. ఆర్ధిక సర్వే ప్రధానంగా దేశ వృద్ధి రేటుకు సంబంధించిన ప్రభుత్వ విధానాలను వెల్లడిస్తుందని ఐడిఎఫ్‌సి బ్యాంకు చీఫ్‌ ఎకనామిస్ట్‌ ఇంద్రనిల్‌ పాన్‌ పేర్కొన్నారు. మార్కెట్లకు ప్రధానంగా వృద్ధి రేటు మద్దతునిచ్చిందన్నారు.
మీ స్నేహితులకు రికమెండ్ చెయ్యండి